Kristian Pihl Lorentzen (V), 2008-11-18:
Vi skal have en god busservice med udgangspunkt i lokale beslutninger om transportbehovet.
Derfor vil Venstre gerne have en debat og en dialog om en række nye initiativer, der kan bidrage til en bedre bustransport for de til rådighed værende midler, der findes hos kommuner og regioner.
Også på dette område skal vi tage ved lære af de gode eksempler, der rent faktisk findes landet over, og som praktiseres hver dag.
For det første vil Venstre holde fast i den opgavefordeling, der er fastsat i loven.
Opgaven med kollektiv busdrift og dermed det økonomiske ansvar ligger ubetinget hos kommuner og regioner.
Det ville være udtryk for en opgaveglidning og en undergravning af det kommunale selvstyre, hvis staten går ind og overtager det økonomiske ansvar.
I stedet henviser Venstre til de årlige forhandlinger om økonomiaftalerne imellem regeringen, KL og Danske Regioner.
For det andet mener Venstre, det er utrolig vigtigt, at vi får en belysning af økonomien i forbindelse med den kollektive busdrift.
Der har floreret en hel del forskellige tal i debatten i de seneste uger.
Der har været tale om, at der mangler 0,5 mia. kr., der har været tale om, at en busdød drager hærgende hen over landet, og jeg synes i det hele taget, at vi har haft en debat, der har været fokuseret for meget på myter frem for viden og fakta.
Der har været lidt for meget »ulven kommer« over debatten, og jeg synes egentlig, det er pinligt, at vi har haft sådan en debat, der er baseret på forkerte tal.
Derfor skal vi have en belysning af økonomien, herunder udvikling i budget og regnskab for bevillingerne, fra kommuner og regioner.
Der skal også kastes lys over udgifterne til administration inden for det her område; vi er overbevist om, at der findes et betydeligt potentiale for effektivisering.
Desuden skal der ses på den konkrete anvendelse af den kompensation, som Skatteministeriet har givet kommuner og regioner på grund af afgifterne på dieselolie.
Hvordan er den kompensation blevet disponeret rundtomkring?
Det er det interessant at få belyst.
Endelig vil vi også gerne have belyst konsekvenserne af det markante fald i brændstofpriserne, vi har set de seneste uger.
Venstre er opmærksom på, at der kan være behov for en mere fleksibel planlægningsmulighed, så trafikselskaberne får mulighed for overførsel af midler fra år til år inden for en nærmere aftalt ramme mellem kommuner og regioner.
Det kunne f.eks. være 5 eller 10 pct.
Derved kunne man forbedre mulighederne for at sikre en optimal drift inden for takstloftets rammer, selv om udgifterne til brændstof varierer fra år til år.
Vi foreslår også, at der kommer mere fokus på køreplanlægning, så man altid tager konsekvensen af transportbehovene i de nye kommuner, som jo har ændret sig, og vi sikrer en bedre sammenhæng med den fysiske udvikling og den fysiske planlægning, hvor der opstår nye boligområder, og hvor der opstår nye arbejdspladser, virksomheder.
Det må afspejles i det lokale transportbehov.
Så foreslår vi, at man gør op med den nuværende kørsel.
Vi ser mange store busser køre halvtomme eller heltomme rundt, nogle gange er der jo reelt kun én person i bussen; det er så heldigt, at det er den person, der sidder bag rattet, kan man sige.
Men vi skal simpelt hen til at fokusere på, at vi har afpasset busstørrelserne efter passagergrundlaget.
Det er der nemlig masser af miljø i, og det er der også masser af økonomi i, til gavn for hele området.
Så skal vi tage ved lære af svenskerne.
Svenskerne har formået at få passagererne og pengene til at fosse ind i busserne.
De har de gjort ved at lave nogle nye, moderne kontrakter.
Her sker der det, at når der kommer nye passagerer i busserne, deler man kagen med vognmændene, og det har givet fantastiske resultater.
Her i Danmark har man allerede afprøvet det på to linjer i Movias område.
Det har medført en passagerfremgang på 20 pct., og heraf går en stor del af pengene til det regionale trafikselskab, der så kan bruge dem til at styrke den kollektive trafik andre steder.
Så der er altså en række gode muligheder for at styrke den kollektive busdrift, uden at man griber til den lidt betonagtige metode at sige, at nu skal vi bare tilføre flere midler fra staten, som et standardsvar.
Lad os gribe mulighederne for nytænkning, lad os gribe mulighederne for at modernisere hele vores kollektive busdrift.
Venstre indgår meget gerne i en positiv og konstruktiv dialog med regioner og kommuner om denne opgave.
På denne baggrund vil jeg gerne på vegne af Venstre, Det Konservative Folkeparti, Dansk Folkeparti og Liberal Alliance fremsætte følgende:
Forslag til vedtagelse »Folketinget tager ministrenes redegørelser til efterretning. Folketinget lægger vægt på, at det er kommunerne og regionerne, der har ansvaret for beslutninger om service – og dermed finansiering – af bustrafikken.
Folketinget forventer, at kommunerne og regionerne lever op til dette ansvar.
Folketinget tager til efterretning, at kommunernes og regionernes udgifter til bustrafik finansieres af bloktilskud og kommunale skatteindtægter, samt at oliepriserne siden juli 2008 er mere end halveret, hvilket påvirker trafikselskabernes kontraktbetaling i gunstig retning.
Folketinget opfordrer til, at der bygges videre på erfaringerne fra Sverige og fra forsøg i Danmark, hvor passagertallet er steget markant som følge af bl.a. udbetaling af bonus til busoperatørerne efter passagertal og passagertilfredshed.
Folketinget hilser det velkomment, at regeringen i den kommende investeringsplan vil investere massivt i den kollektive trafik.
Folketinget opfordrer regeringen til at have fokus på sammenhængen i den kollektive trafik og mellem transportformerne i forbindelse med investeringsplanen.«